CELEX: 32016D0339
Language: et
Date: 2016-03-08 00:00:00
Title: Komisjoni rakendusotsus (EL) 2016/339, 8. märts 2016, 2010–2025 MHz sagedusala ühtlustamise kohta programmitootmiseks ja erisündmuste edastamiseks kasutatavate portatiivsete või mobiilsete traadita videolinkide ja juhtmeta kaamerate puhul (teatavaks tehtud numbri C(2016) 1197 all) (EMPs kohaldatav tekst)

10.3.2016   
            
            
               ET
            
            
               Euroopa Liidu Teataja
            
            
               L 63/5
            
         KOMISJONI RAKENDUSOTSUS (EL) 2016/339,
   8. märts 2016,
   2 010–2 025 MHz sagedusala ühtlustamise kohta programmitootmiseks ja erisündmuste edastamiseks kasutatavate portatiivsete või mobiilsete traadita videolinkide ja juhtmeta kaamerate puhul
   
      
         (teatavaks tehtud numbri C(2016) 1197 all)
      
   
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus) (1), eriti selle artikli 4 lõiget 3,
   ning arvestades järgmist:
   
               (1)
            
            
               1 900–1 980 MHz, 2 010–2 025 MHz ja 2 110–2 170 MHz sagedusalade (koondnimetus „2 GHz sagedusala”) kasutamist on varem kooskõlastatud Euroopa Parlamendi ja nõukogu otsusega nr 128/1999/EÜ (2). See otsus aegus 22. jaanuaril 2003, kuid liikmesriigid jätkavad kõnealuse spektri ühtlustatud kasutamist.
            
         
               (2)
            
            
               Paarissagedusvahemikke 1 920–1 980 MHz ja 2 110–2 170 MHz („2 GHz paarissagedusala”) ühtlustati hiljem komisjoni rakendusotsusega 2012/688/EL (3) kooskõlas tehnoloogia arenguga ning tehnoloogia- ja teenuseneutraalsuse põhimõttega.
            
         
               (3)
            
            
               Sagedusalasid 1 900–1 920 MHz ja 2 010–2 025 MHz hõlmava maapealse 2 GHz sagedusala paaritu osa on eraldatud mobiilsideoperaatoritele ning enamikus liikmesriikides ei ole mobiilsidevõrgud seda enam kui kümne aasta jooksul kasutanud, mis tähendab, et väärtuslik spekter on alakasutatud. Selline alakasutus õigustab uute ühtlustamismeetmete võtmist, et tagada spektri tulemuslik ja tõhus kasutus kooskõlas mitmeaastase raadiospektripoliitika programmi eesmärkidega (4). Nende meetmetega soovitakse eelkõige leida piisavalt spektrit, et toetada programmitootmist ja erisündmuste edastamist kooskõlas siseturu ja kultuurile juurdepääsu tagamise eesmärgiga ning avaliku julgeoleku ja katastroofiabi arendamiseks.
            
         
               (4)
            
            
               Vastuseks mandaadile (5), mille komisjon andis 2011. aastal otsuse nr 676/2002/EÜ artikli 4 lõike 2 alusel seoses spektri võimaliku ühtlustamise tehniliste tingimustega raadiomikrofonide ja juhtmeta videokaamerate puhul, esitas Euroopa Postside- ja Telekommunikatsiooniadministratsioonide Konverents („CEPT”) aruande nr 51 (6), milles nimetati juhtmeta kaamerate ja videolinkide võimaliku uue spektrina 2 010–2 025 MHz sagedusala ja muid sagedusalasid, eeldusel et neid uuritakse täiendavalt. Komisjon andis seega oktoobris 2012 (7) CEPTile täiendava mandaadi teha uuringuid ELis 1 900–1 920 MHz ja 2 010–2 025 MHz sagedusala ühtlustatud tehniliste tingimuste kohta. Selle tulemusena andis CEPT 6. märtsil 2015 välja aruande nr 52 (8), milles nimetatakse kõnealuste maapealsete 2 GHz paaritute sagedusalade võimalikke alternatiivseid kasutusviise, mis võimaldaksid rakendada programmitootmise ja erisündmuste edastamise ning avaliku julgeoleku ja katastroofiabi kontekstis raadiospektripoliitikas oluliseks peetud poliitikat.
            
         
               (5)
            
            
               Nagu CEPTi aruannetes öeldud, võivad programmitootmiseks ja erisündmuste edastamiseks kasutatavate portatiivsete või mobiilsete traadita videolinkide ja juhtmeta kaamerate kategooriasse („video-PMSE”) muu hulgas kuuluda nii juhtmeta käsikaamerad kui ka statiivil kaamerad, millel on integreeritud või külge kinnitatavad saatjad, toiteplokid ja antennid, et edastada eetrikvaliteedis videopilti koos helisignaaliga lühikese vahemaa taha, otsenähtavusega ja otsenähtavuseta; väikeste saatjate kaudu töötavad portatiivsed videolingid, mida kasutatakse suuremate vahemaade tagant (tavaliselt kuni 2 km), ja mobiilsed videolingid, nt videopildi edastamise süsteemid, mille raadiosaatja ja -vastuvõtjad on kinnitatud mootorrattale, võidusõidumootorrattale, jalgrattale, autole, laevale, helikopterile, õhulaevale või muule õhusõidukile või sellesse sisse ehitatud ning mille puhul on võimalik üht või mitut lingiterminali kasutada liikumise ajal.
            
         
               (6)
            
            
               2 010–2 025 MHz sagedusala videolinkide ja juhtmeta videokaamerate jaoks kasutamise majanduslik ja tehniline eelis on, et kasuks tuleb kõrvalasuv 2 025–2 110 MHz sagedusala, mida kasutatakse mitmes liikmesriigis samuti selliste linkide ja juhtmeta kaamerate jaoks ning mida on ERC soovituses nr 25–10 (9) nimetatud soovitatava häälestusvahemikuna. Kuna CEPTi aruandega nr 52 kinnitatakse, et video-PMSE võib töötada 2 010–2 025 MHz sagedusalal samadel tehnilistel tingimustel nagu need, mis kehtivad PMSE-le 2 025–2 110 MHz sagedusalal, laiendaks see videolinkide ja juhtmeta kaamerate jaoks spektri kättesaadavust 85 MHz suuruse vahemiku pealt 100 MHz suuruse vahemikuni.
            
         
               (7)
            
            
               Kuigi enamikus liikmesriikides ei ole 2 010–2 025 MHz sagedusala mobiilsideoperaatoritele eraldatud või ole mobiilsideoperaatorid seda palju aastaid kasutanud, on mõnel juhul spekter olemasolevate teenuste kasutuses; see olukord võib nõuda paindlikku lähenemist ja kohapealseid kokkuleppeid, et nii asjaomases liikmesriigis kui ka naaberliikmesriikides arvestada selliste teguritega nagu spektri kasutamise asukoht ja tehnilised näitajad, mis iseloomustavad spektri kasutamist 2 010–2 025 MHz sagedusalas video-PMSE jaoks.
            
         
               (8)
            
            
               Lisaks peab 2 010–2 025 MHz sagedusala video-PMSE jaoks kättesaadavuse ja kasutamise kord põhinema mitteainuõiguslikkusel, et liikmesriigid saaksid riigi tasandil lubada kõnealuse spektri kasutamist selliste muud liiki rakenduste jaoks nagu avalik julgeolek ja katastroofiabi või ajutised kakspunkt videolingid või tööstuskaamerad, kuid seda eeldusel, et need rakendused vastavad käesolevas otsuses sätestatud tehnilistele parameetritele.
            
         
               (9)
            
            
               Kogu liidu piires ühtlustatud tingimused aitaksid luua nimetatud rakenduste tulemusliku ühtse turu, mis annaks mastaabisäästu ja eeliseid nii liidu kodanikele kui ka tööstusele, kooskõlas raadioseadmete ja telekommunikatsioonivõrgu lõppseadmete direktiiviga (komisjoni direktiiv 1999/5/EÜ) (10) ja raadioseadmete direktiiviga (Euroopa Parlamendi ja nõukogu direktiiv 2014/53/EL) (11).
            
         
               (10)
            
            
               Et tagada 2 010–2 025 MHz sagedusala tulemuslik kasutamine pikas perspektiivis, peaksid liikmesriigid 2 010–2 025 MHz sagedusala kasutamist edaspidi jälgima ja komisjoni jälgimise tulemustest teavitama.
            
         
               (11)
            
            
               Käesolevas otsuses ette nähtud meetmed on kooskõlas raadiospektrikomitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Käesoleva otsuse eesmärk on ühtlustada 2 010–2 025 MHz sagedusala kättesaadavuse ja tõhusa ainuõiguseta kasutamise tehnilisi tingimusi video-PMSE jaoks.
   Artikkel 2
   Käesolevas otsuses tähendab video-PMSE programmitootmiseks ja erisündmuste edastamiseks kasutatavaid traadita videolinke, mis võivad olla portatiivsed või mobiilsed, ja juhtmeta kaameraid.
   Artikkel 3
   Liikmesriigid peavad võimalikult kiiresti ja hiljemalt kuue kuu jooksul pärast käesolevast otsusest teatamise kuupäeva eraldama 2 010–2 025 MHz sagedusala video-PMSE ainuõiguseta kasutamise jaoks ja tegema selle kättesaadavaks kooskõlas lisas sätestatud tehniliste parameetritega.
   Kui tuvastatakse häirete tekkimine selliste muud liiki spektrikasutajate või -teenuste töös, kel oli õigus kasutada 2 010–2 025 MHz sagedusala käesoleva otsuse jõustumise kuupäeval, võib liikmesriik piirata video-PMSE kasutamist teatavates geograafilistes piirkondades ja sagedusala vastavas osas kooskõlas lisaga.
   Artikkel 4
   Liikmesriigid jälgivad hoolikalt 2 010–2 025 MHz sagedusala kasutamist ja teatavad oma tähelepanekutest komisjonile, edastades sealhulgas igasuguse teabe kasutusõiguse muutmise või tühistamise kohta, et võimaldada vajaduse korral käesolev otsus õigeaegselt läbi vaadata.
   Artikkel 5
   Käesolev otsus on adresseeritud liikmesriikidele.
   
      Brüssel, 8. märts 2016
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  EÜT L 108, 24.4.2002, lk 1.
   
      (2)  Euroopa Parlamendi ja nõukogu 14. detsembri 1998. aasta otsus nr 128/1999/EÜ kolmanda põlvkonna mobiilside ja traadita side süsteemi (UMTS) kooskõlastatud kasutuselevõtmise kohta ühenduses (EÜT L 17, 22.1.1999, lk 1).
   
      (3)  Komisjoni 5. novembri 2012. aasta rakendusotsus 2012/688/EL sagedusvahemike 1 920–1 980 MHz ja 2 110–2 170 MHz ühtlustamise kohta maapealsete süsteemide jaoks, millega on võimalik pakkuda elektroonilisi sideteenuseid Euroopa Liidus (ELT L 307, 7.11.2012, lk 84).
   
      (4)  Euroopa Parlamendi ja nõukogu 14. märtsi 2012. aasta otsus nr 243/2012/EL, millega luuakse mitmeaastane raadiospektripoliitika programm (ELT L 81, 21.3.2012, lk 7).
   
      (5)  Euroopa Postside- ja Telekommunikatsiooniadministratsioonide Konverentsile antud mandaat, 15. detsember 2011, RSCOM11-59 final.
   
      (6)  Juhtmeta kaamerate jätkusuutliku töö tagamise tehniliste tingimuste kohta, Elektroonilise Side Komitee (ECC) kiitis aruande heaks 8. novembril 2013.
   
      (7)  RSCOM12-17 rev 3, vastu võetud 10. oktoobril 2012.
   
      (8)  CEPTi aruanne nr 52 Euroopa Komisjonile pärast talle antud mandaati „Uurida ELis 1 900–1 920 MHz ja 2 010–2 025 MHz sagedusalade („Maapealsed 2 GHz paaritud sagedusalad”) ühtlustatud tehnilisi tingimusi”, ECC kiitis aruande heaks 6. märtsil 2015.
   
      (9)  ERC soovitus 25–10 sagedusvahemike kohta, mida kasutatakse ringhäälingu/programmitootmise abiteenuste (SAP/SAB) ajutiste maapealse audio- ja videolinkide jaoks (sh elektroonilises uudistekogumises ja väliülekannetes (ENG/OB)).
   
      (10)  Euroopa Parlamendi ja nõukogu 9. märtsi 1999. aasta direktiiv 1999/5/EÜ raadioseadmete ja telekommunikatsioonivõrgu lõppseadmete ning nende nõuetekohasuse vastastikuse tunnustamise kohta (EÜT L 91, 7.4.1999, lk 10).
   
      (11)  Euroopa Parlamendi ja nõukogu 16. aprilli 2014. aasta direktiiv 2014/53/EL raadioseadmete turul kättesaadavaks tegemist käsitlevate liikmesriikide õigusaktide ühtlustamise kohta ja millega tunnistatakse kehtetuks direktiiv 1999/5/EÜ (ELT L 153, 22.5.2014, lk 62).
   
      LISA
      
         ARTIKLIS 3 OSUTATUD PARAMEETRID
      
      Käesoleva lisa mõistes on „e.i.r.p” ekvivalentne isotroopne kiirgusvõimsus, mis on antenni sisendisse antava võimsuse korrutis antennivõimendusega (absoluutne või isotroopne võimendus) isotroopse antenni suhtes antud suunas.
      
         Video-PMSE e.i.r.p.
      
      
                  Lingi tüüp
               
               
                  e.i.r.p.
               
            
                  Juhtmeta kaamera
               
               
                  – 7 dBW
               
            
                  Portatiivne videolink
               
               
                  16 dBW
               
            
                  Mobiilne videolink
               
               
                  10 dBW
               
            Spektrile juurdepääsu lubamine võib toimuda peamiselt kohapealsete kokkulepete alusel. Neid kohapeaseid kokkuleppeid võib kujundada nii, et arvesse võetakse näiteks selliseid tegureid nagu spektri kasutamise asukoht, samuti tehnilised näitajad, mis kehtivad spektri kasutamisel video-PMSE või olemasolevate teenuste jaoks.
      Liikmesriigid võivad tabelis sätestatud video-PMSE e.i.r.p. piirnorme kohandada, kui asjaomase liikmesriigi ja naaberliikmesriikide kohalikud olud võimaldavad kõrgemaid piirnorme ja see ei häiri olemasolevate teenuste kooseksisteerimist.